

Rohkelassh

1. Rohkelassen aamhtsh

### Mijjen åålmegen rohkelassh gærhkoen jïh veartenen åvteste

Åålmegen almetjh maehtieh rohkelasside tjaeledh.

(Lohkh rohkelassi bïjre Nöörjen aaltere-gærjesne: Forbønner)

1. Veartenen almetjh jïh nasjovnh

Almetjh gïeh neavrosne: dej åvteste gïeh ovlæhkosne jïh neavrosne, gïeh giefies, gïeh dåarosne jïh stujmesne jallh jeatjah neavrosne leah.

Raeffien jïh rïektesvoeten åvteste.

Almetje-aarvoen åvteste reakedsbiejjeste jïh sealadimmien raajan. Gaajhki åvteste maam Jupmele sjugniedamme.

Inter-nasjonaale raeriej åvteste. Dej åvteste gïeh åvtehkinie leah daennie veartanisnie.

Inter-nasjovnaale siebriej jïh organisasjovni åvteste.

## Mijjen nasjovne jïh almetjh

Almetjh gïeh neavrosne: Almetji åvteste gïeh skïemtjes, oktegh, giefies leah, gïeh daaresjuvvieh, gïeh ovlæhkosne jïh neavrosne leah.

Dej åvteste gïeh åvtehkinie leah. Gånkan (gånkan nomme) jïh altese fuelhkien åvteste.

Maanaj jïh noere almetji åvteste jïh dej bijjedimmien åvteste.

Ektiedimmien åvteste jïh guktie sjïere almetjidie åålmeginie ektiedidh.

Almetje-aarvoen åvteste reakedsbiejjeste jïh sealadimmien raajan. Sjugniedimmie-vaarjelimmien åvteste.

Guktie mijjen nasjovne veartanisnie dåemede. Gaajhki reeremi åvteste mah mijjen dajvesne, Nöörjesne jïh abpe veartanisnie.

## Veartenen gærhkoe jïh mijjen laanten gærhkoe

Veartenen gærhkoen åvteste. Almetji åvteste gïeh vaentjelem bïeljelieh jïh jeatjabidie viehkiehtieh. Misjovnen, misjovne-prosjeekti jïh diakonijen åvteste jïh voelpe-åålmegen åvteste. Dej åvteste gïeh jaahkoen gielhtie dåålvesuvvieh.

Nöörjen gærhkoen jïh åålmegen reeriji åvteste.

Bïspedajveraerien jïh bïspen (bïspen nomme) åvteste.

Gyrhkesjimmien, diakonijen jïh jaahkoe-ööhpehtimmien åvteste. Gærhkoe-musihken, tjeahpoen jïh kultuvren åvteste.

Mubpie gærhkoe-åålmegi åvteste mah eah leah Nöörjen gærhkosne jïh guktie dejgujmie soptsestidh.

Vaentjelen evtiedimmie åvteste.

## Mijjen åålmege, mijjen fuelhkie jïh tjïelte

Mijjen åålmegen åvteste, Dej åvteste gïeh lååvkesovveme jïh skylleme, maanaj, noere almetji jïh gaajhkesi åvteste. Åålmegen åvtehki åvteste.

Soejkesji jïh prosjeekti åvteste.

Gyrhkesjimmien, diakonijen jïh jaahkoe-ööhpehtimmien åvteste. Gærhkoe-musihken, tjeahpoen jïh kultuvren åvteste.

Tjïelten almetji, almetje-tjïerti jïh institusjovni åvteste. Maana-gïerti, skuvli, skïemtjegåetiej åvteste.

Barkoen, fuelhkien jïh kraanaj åvteste jïh dej åvteste gïeh jupmele-gaagkestæmman båateme.

Almetji åvteste gïeh sijhtieh åålmege edtja dej åvteste rohkelidh.

Tjïelten åvtehki jïh sjugniedimmie-vaarjelimmien åvteste. Jaahkoen jïh dïenesjimmien åvteste.

## Daaletje deahpadimmie

# Guktie åålmegen rohkelassh maehtieh sjïdtedh

### 1. Rohkelimmie-vuekie

(Lohkh aaltere-gærjam nöörjen gïelesne).

**KL/L |** Rohkelibie veartenen almetji jïh nasjovni åvteste.

**KL |** Rohkelibie …. åvteste / gijhtebe …. åvteste.

Rohkelimmie daaletje aamhtsi bïjre, jallh tjaaleldh rohkelassh aamhtsen bïjre mij daesnie lea.

*(Sjeavohts rohkelasse)*

Jupmele, naemhtie rohkelibie.

**Åå| Vaestiedimmie**

**KL/L |** Rohkelibie mijjen nasjovnen jïh almetji åvteste.

**KL |** Rohkelibie …. åvteste / gijhtebe …. åvteste.

Rohkelimmie daaletje aamhtsi bïjre, jallh tjaaleldh rohkelassh aamhtsen bïjre mij daesnie lea.

*(Sjeavohts rohkelasse)*

Jupmele, naemhtie rohkelibie.

### Åå Vaestiedimmie

**KL/L |** Rohkelibie veartenen gærhkoen jïh mijjen gærhkoen åvteste.

**KL |** Rohkelibie …. åvteste / gijhtebe …. åvteste.

Rohkelimmie daaletje aamhtsi bïjre, jallh tjaaleldh rohkelassh aamhtsen bïjre mij daesnie lea.

*(Sjeavohts rohkelasse)*

Jupmele, naemhtie rohkelibie.

**Åå | Vaestiedimmie**

**KL/L |** Rohkelibie mijjen åålmegen jïh mijjen tjïelten åvteste.

**KL |** Rohkelibie …. åvteste / gijhtebe …. åvteste.

Rohkelimmie daaletje aamhtsi bïjre, jallh tjaaleldh rohkelassh aamhtsen bïjre mij daesnie lea.

*(Sjeavohts rohkelasse)*

Jupmele, naemhtie rohkelibie.

**Åå | Vaestiedimmie**

Rohkelimmie maahta naemhtie galhkedh:

**KL/ L |** Sjeavohth åadtjobe rohkelidh dan åvteste maam fïereguhte vaajmosne guadta.

*(Sjeavohts rohkelasse)*

Jupmele, naemhtie rohkelibie.

(jallh: Jupmele, dov gïeti sïjse gaajhkem jïh gaajhkesidie laehpebe mej åvteste libie rohkelamme Jeesus Kristusen nommesne).

**Åå | Vaestiedimmie**

### 2. Rohkelimmie-vuekie (tjoevkesh båaltajehtedh)

Gosse maanah jïh noere almetjh gærhkosne, jallh gosse skyllije-maanah viehkine leah, dellie daate rohkelimmie-vuekie sjeahta. Veeljh 3–6 rohkelimmie-aamhtsh.

**KL/L |** Rohkelibie Jupmielasse. Tjoevkesem båaltajehtebe … åvteste.

Tjoevkese skorkelåvva.

jïh gijhtebe … åvteste / rohkelibie … åvteste

Fïerhten rohkelassen mænngan, dellie tjoevkese skorkelåvva. Jïh dellie

*Sjeavohts rohkelasse*

**KL/ L |** Jupmele, naemhtie rohkelibie.

**Åå | Vaestiedimmie**

### 3. Rohkelimmie-vuekie (saalme)

Åålmege maahta vïersem laavlodh jïh rohkelidh, laavlodh jïh rohkelidh.

Sjiehteles saalmh saemien-gïelesne:

* Årroeh mannine
* Iehtseles Jupmele
* Im maehtieh gaajhkh vadtesh
* Båetieh mannem viehkehth

### 4. Rohkelimmie-vuekie (njieljie elmien haeriej vööste)

(Vuartesjh Nöörjen aaltere-gærjam)

Rohkelimmie maahta naemhtie aelkedh:

**KL/L |** Rohkelibie gærhkoen jïh veartenen åvteste gosse tjuedtjielibie jïh jarkebe njieljie elmie-haeriej vööste.

Åålmege tjuedtjele.

### Låvlese

**L |** Låvlese jarkebe jïh rohkelibie mijjen åerpeni åvteste gïeh luvlielisnie.

Åålmege låvlese jarkele.

Tjoevkese maahta skorkelovvedh.

Rohkelibie …. åvteste / gijhtebe …. åvteste.

Rohkelasse maahta naemhtie galhkedh: Jupmele, naemhtie rohkelibie

### G | Vaajt Jupmele, dov syjhtede, dov syjhtede mijjine sjædta.

jallh jeatjah sjïehteles vaestiedimmie

### Jallese

**L |** Jallese jarkebe jïh rohkelibie mijjen åerpeni åvteste gïeh jillene.

Åålmege jallese jarkele.

Tjoevkese maahta skorkelovvedh.

Rohkelibie …. åvteste / gijhtebe …. åvteste.

Rohkelasse maahta naemhtie galhkedh: Jupmele, naemhtie rohkelibie

### G | Vaajt Jupmele, dov syjhtede, dov syjhtede mijjine sjædta.

jallh jeatjah sjïehteles vaestiedimmie

### Åarjese

**L |** Åarjese jarkebe jïh rohkelibie mijjen åerpeni åvteste gïeh åarjene.

Åålmege åarjene jarkele.

Tjoevkese maahta skorkelovvedh.

Rohkelibie …. åvteste / gijhtebe …. åvteste.

Rohkelasse maahta naemhtie galhkedh: Jupmele, naemhtie rohkelibie

### G | Vaajt Jupmele, dov syjhtede, dov syjhtede mijjine sjædta.

jallh jeatjah sjïehteles vaestiedimmie

### Noerhtese

**L |** Noerhtese jarkebe jïh rohkelibie mijjen åerpeni åvteste gïeh noerhtene.

Åålmege noerhtese jarkele.

Tjoevkese maahta skorkelovvedh.

Rohkelibie …. åvteste / gijhtebe …. åvteste.

Rohkelasse maahta naemhtie galhkedh: Jupmele, naemhtie rohkelibie

### G | Vaajt Jupmele, dov syjhtede, dov syjhtede mijjine sjædta.

jallh jeatjah sjïehteles vaestiedimmie

### 5. Rohkelimmie-vuekie (Gellie sijjesne rohkelidh)

(Vuartesjh „Ordning for hovedsgudstjenesten, Modeller for lokalt tilrettelagt forbønner, Forbønnsmodell 5)

Almetjh maehtieh gellie sijjesne rohkelidh:

* Aalhteren uvte boelvestidh jïh sjeavohth rohkelidh.
* Boelvestidh gusnie raeffie. Liturge jallh dïhte gie rohkele, maahta jïjtse gïetem almetjen åajjan bïejedh jïh rohkelidh.
* Bueriesjugniedasse – dïhte gie bueriesjugnede maahta gïetem fïere guhten åajjan bïejedh jïh bueriesjugniedidh.
* Laavkome-gaerien uvte – Kroesse-mïerhkem åadtjodh jïh dååjvehtasse-baakoem govledh.
* Rohkelasse-gaerie – Rohkelassem tjaeledh jallh guvviedidh jïh dam læhtan bïejedh. Gosse gaajhkesh tjihkedamme, dellie gaerie maahta aalterasse bïejesovvedh jïh liturge maahta jiehtedh: rohkelibie daaj rohkelssi åvteste. Liturge maahta rohkelasside aaj lohkedh mah sjïere paehpierasse tjaalasovveme.
* Tjoevkesh båaltajehtedh.
* Sådtoe-boejhkesjimmie – dah gïeh sijhtieh, maehtieh sådtojde boejhkesjidh jïh liturge/ klahkeliturge maahta gïetem almetjen åajjan bïejedh jïh soptsestidh Jupmele sådtojde luajhta.
* Jeatjah sijjieh gusnie sjeahta tjöödtjestidh.
* Tjeahpoen uvte

Mijjen Aehtjie maahta rohkelovvedh.

Jis Åålmege aejlies maalestahkem åådtje mearan almetjh ovmessie sijjine rohkeleminie, dellie liturge maalestahke galhkoe dej baakoejgujmie mah sïejhme leah. Jïh dellie maahta rohkelassh rohkelidh guktie joe bæjjoehtamme.

Dellie liturge maahta naemhtie galhkedh:

**L |** Jupmele, dov gïeti sïjse gaajhkem jïh gaajhkesidie laehpebe mej åvteste libie rohkelamme Jeesus Kristusen nommesne.

# Tjaalaldihkie rohkelassh

### 1. Rohkelasse

**KL/L |** Jupmele, rohkelibie dov gærhkoen åvteste mij veartanisnie, jaahkoles almetji ektievoeten åvteste jïh vaentjelen evtiedimmien åvteste daennie veartanisnie.

**Åå | Vaestiedimmie** (åenehks vaestiedimmie -lohkesovveme jallh lååvlesovveme)

**KL/L |** Jupmele, rohkelibie dov gærhkoen åvteste mij mijjen laantesne, mijjen bïspen jïh mijjen åålmegen åvteste jïh gaajhkesh dov dïenesjæjjaj jïh viehkiehtæjjaj åvteste.

**Åå | Vaestiedimmie** (åenehks vaestiedimmie -lohkesovveme jallh lååvlesovveme)

**KL/L |** Jupmele, rohkelibie: vaajt jaahkoe Baakoen jïh sakrameenti viehkine sjædta. Vedtieh gaarsjem rohkelidh, aavoem jïh stinkesvoetem.

**Åå | Vaestiedimmie** (åenehks vaestiedimmie -lohkesovveme jallh lååvlesovveme)

**KL/L |** Jupmele, rohkelibie: Vedtieh frïjjevoetem jïh raeffiem eatnamasse. Vedtieh laejpiem dejtie gïeh nealkoeminie jïh vedtieh rïektesvoetem dejtie gïeh rïpmeminie jïh dåålvesovveminie. Vedtieh ektievoetem raasti dåaresth.

**Åå | Vaestiedimmie** (åenehks vaestiedimmie -lohkesovveme jallh lååvlesovveme)

**KL/L |** Jupmele, rohkelibie mijjen gånkan jïh altese fuelhkien åvteste jïh gaajhki åejviej åvteste.

**Åå | Vaestiedimmie** (åenehks vaestiedimmie -lohkesovveme jallh lååvlesovveme)

**KL/L |** Jupmele, rohkelibie skïemtje jïh håjnoes almetji åvteste, dej åvteste gïeh oktegh leah jïh giejtie gaajhkesh laahpeme jïh dej åvteste gïeh bastegisnie leah jïh gïehtjeluvvieh.

**Åå | Vaestiedimmie** (åenehks vaestiedimmie -lohkesovveme jallh lååvlesovveme)

**KL/L |** Jupmele, rohkelibie: årroeh mijjen luvnie gosse neavroeh båetieh. Vedtieh faamoem viehkiehtidh, jïh vedtieh minngemosth ihkuven jieledem.

**Åå | Vaestiedimmie** (åenehks vaestiedimmie -lohkesovveme jallh lååvlesovveme)

Sjeavohts rohkelasse maahta naemhtie aelkedh:

**KL/L |** Sjeavohth åadtjobe dutnjien rohkelidh guktie fïereguhte vaajmosne damta.

*Sjeavohts rohkelasse*

**KL/L**

Jupmele, govlh mijjen rohkelasside.

**Åå | Vaestiedimmie** (åenehks vaestiedimmie -lohkesovveme jallh lååvlesovveme)

### 2. Rohkelasse

**KL/L |** Veaksahkommes jïh ihkuven Jupmele,  
datnem gijhtebe jïh dov aejlies nommem heevehtibie  
juktie datne gïemhpe jïh dov aarmoe ihkuvasse tjåådtje.  
Rohkelibie veartene-gærhkoen åvteste.  
Vedtieh ektievoetem gaajhkesidie jaahkoeladtjide.  
Baajh vaentjelem gaajhkene lehkesne sjïdtedh.  
Vuartesjh åårmegelaakan båeries sjïehtedimmien almetjidie gïeh dååjvehtassh åadtjoejin.  
Vedtieh ïedtjem dejtie gïeh dov nommesne ööhpehtieh jïh jaahkoen åvteste gæmhpoeh.  
(Rohkelibie ... *daaletje aamhtesi åvteste*)  
Baajh mijjem dov saetniesvoetesne årrodh.  
Naemhtie rohkelibie, Jupmele.

**Åå | Vaestiedimmie**

**KL/L |**

Rohkelibie åålmegen åvteste.  
Vedtieh ïedtjem Baakojne jïh sakrameentigujmie.  
Vedtieh hearhtoeh jïh ïedtjem datnem dïenesjidh.

Vaarjelh maanide jïh noere almetjidie jïh gohtjedh mijjem jaehkedh jïh dïenesjidh.

(Rohkelibie ... *daaletje aamhtesi åvteste*)

Orresth mijjem dov aarmojne  
Naemhtie rohkelibie, Jupmele.

**Åå | Vaestiedimmie**

**KL/L |** Rohkelibie dej åvteste gïeh bastegisnie, gïeh skïemtjes jïh oktegh leah,

dej åvteste gïeh hïejmegåetiem laahpeme jïh dåaroej gaavhtan rïpmeminie

jïh dej åvteste ovreaktaj gielhtie vaejvedeminie jïh svatjkoen nuelesne leah

jïh dej åvteste gïeh daelie mijjen laantese båateme  
(Rohkelibie ... *daaletje aamhtesi åvteste*)  
Viehkehth mijjem almetjen vierhtiem vaarjelidh reakedsbiejjeste minngemes beajjan.  
Naemhtie rohkelibie, Jupmele.

**Åå | Vaestiedimmie**

**KL/L |** Rohkelibie veartenen åvteste.  
Vaarjelh veartenen almetjidie dulvijste jïh gajhkojste  
jïh vedtieh sjiehteles veareldem.  
Vedtieh syjhtedem eatnemem vaarjelidh maam datne mijjese vadteme.  
Vedtieh raeffiem jïh frïjjevoetem åålmegidie jïh nasjovnide,  
rïektesvoetem almetjidie gusnie jielieminie jïh barkeminie.  
Bueriesjugnedh mijjen ektievoetem

jïh vedtieh maahtoem jïh syjhtedem reaktoen mietie sinsitnine juekedh.

(Rohkelibie ... *daaletje aamhtesi åvteste*)

Vedtieh mijjese dov raeffiem.  
Naemhtie rohkelibie, Jupmele.

**Åå | Vaestiedimmie**

### 3. Rohkelasse

**KL/L |** Ihkuven Jupmele, elmien jïh eatnemen sjugniedæjja,  
datnem gijhtebe jïh heevehtibie juktie boerehke leah.  
Rohkelibie dov sjugniedimmien åvteste.

Vuesehth mijjese mijjieh sjugniedimmine aktine libie guktie vaarjelibie dam maam datne sjugniedamme.  
Viehkehth veartenen almetjidie jïh nasjovnide aktesne jïh raeffesne veasodh.  
Vaarjelh mijjen gånkam jïh altese fuelhkiem.  
Vedtieh vijsiesvoetem jïh heartoeh åejvide.

(Rohkelibie ... *daaletje aamhtesi åvteste*)

Geehth mijjem aellebe haadtohth jïh væssjohth.  
Viehkehth mijjem raeffesne jieledh jïh sinsitnine måahtadidh.  
Jupmele, naemhtie rohkelibie.

jallh

Jupmele, naemhtie rohkelibie.

**Åå | Vaestiedimmie**

**KL/L |** Rohkelibie giefiej åvteste.  
Vaarjelh dejtie gïeh dåaroej jïh vaahraj luvhtie rïpmeminie.  
Vedtieh raeffiem Jerusalemese jïh gaajhkesidie gïeh dïsse håhkesjieh.

Årroeh dej luvnie gïeh skïemtjes jïh viehkiem daarpesjieh.  
Rohkelibie dej åvteste gïeh oktegh jïh giej ij naan slïekte.

Vaarjelh maanam ietnien jiemesne.  
Viehkehth dejtie giejtie nåake almetjh låavteme jïh daaresjamme.  
(Rohkelibie ... *daaletje aamhtesi åvteste*)

Eevtjh mijjem viehkiehtidh jïh vaejvijste jïh skïemtjelassijste laatjmoedidh.

Jupmele, naemhtie rohkelibie.

**KL/L |**

Rohkelibie dov veartene-gærhkoen åvteste. Dievhtieh dam dov Voejkeninie.  
Vaarjelh mijjem gåarhmoeh bïhkedimmeste jïh jaame jaahkoste.  
Årroeh dej luvnie gïeh dov nommen gielhtie dåålvesuvvieh.  
Rohkelibie NN-en, mijjen bïspen åvteste  
jïh gaajhkesi åvteste gïeh åejvien dïedtem mijjen gærhkosne guedtieh.  
Rohkelibie mijjen åålmegen åvteste,   
gyrhkesjimmien jïh tjåanghkenimmien åvteste  
jïh dej åvteste gïeh lååvkesovveme /   
edtjieh daan biejjien lååvkesovvedh, (*dan nomme/ dej nommh)* .... åvteste,  
dan / dej eejhtegi jïh krist-eejhtegi åvteste  
jïh maanan / maanaj slïekten jïh voelpi åvteste.  
Rohkelibie mijjen skyllije-maanaj åvteste.  
Viehkehth dejtie dov baalkam gaavnedh.  
Baajh dejtie dov gieriesvoetesne årrodh.  
(Rohkelibie ... *daaletje aamhtesi åvteste*)  
Baajh mijjem jearsoelaakan jeatjah-jaahkoles almetjidie dåastoehtidh  
guktie ibie dejtie vestieslaakan dööpmh jïh idie dej bïjre slognesth.  
Jupmele, naemhtie rohkelibie.

jallh

Jupmele, naemhtie rohkelibie.

**Åå | Vaestiedimmie**

**KL/L |** Buerie Jupmele, rohkelibie gaajhki mijjen ektievoeti åvteste mejtie gåetesne, åålmegisnie, voelpi jallh kraanaj luvnie.  
Rohkelibie maanagïerti jïh skuvli åvteste, barkoe-sijjiej åvteste  
jïh dej åvteste giej ij naan barkoe.

Vedtieh mijjese håhkoem.

(Rohkelibie ... *daaletje aamhtesi åvteste*)  
Rohkelibie mijjen hïejmi åvteste.  
Vedtieh mijjese gaerhtelesvoetem   
jïh baajh mijjem åajvoehlaakan aktesne årrodh.

Rohkelimmie maahta naemhtie galkedh:

**L |** Sjeavohth åadtjobe dutnjien rohkelidh guktie fïereguhte vaajmosne damta.

**L |** Jupmele, naemhtie rohkelibie.

jallh

Jupmele, naemhtie rohkelibie.

**Åå | Vaestiedimmie**

### 4. Rohkelimmie

**KL/L |** Elmierïjhken Aehtjie:  
Datnem gijhtebe juktie mijjem jïh veartenem sjugniedamme.  
Datne mijjem damth jïh eahtsah.

Viehkehth mijjem sinsitniem vaarjelidh   
jïh gaajhkem maam datne sjugniedamme.

Jupmele, naemhtie rohkelibie.

**Åå | Vaestiedimmie**

**KL/L |**

Gieries Jeesuse.

Datne eatnamasse bööti jïh almetje goh mijjieh sjïdti.

Dov lin voelph. Dej luvnie meehtih aavoedidh jïh tjearodh.  
Ektievoeten åvteste gijhtebe.  
Eevtjh mijjem sinsitniem viehkiehtidh.  
Baajh gaajhkesidie voelph gaavnedh jïh dejtie leajhtadidh.  
Datne vuesiehtamme gaajhkesh seamma vihkele jïh vyörtegs.  
Årroeh dej luvnie gïeh vaejvedeminie   
Eevtjh mijjem ovreaktoen vööste tjåadtjodh.  
Jupmele, naemhtie rohkelibie.

**Åå | Vaestiedimmie**

**KL/L |** Buerie Aejlies Voejkene:

Mijjem gohtjeme edtjebe dov gærhkojne årrodh.   
Båetieh mijjese dov vadtesigujmie

guktie maehtebe tjoevkine jïh saelhtine veartanisnie årrodh.  
Vuesehth baalkam jïh vedtieh syjhtedem jïh faamoem dam vaedtsedh.  
Jupmele, naemhtie rohkelibie.

**Åå | Vaestiedimmie**

iv. **Litanije**

**Faastoen rohkelasse**

**L/KL |** Jupmele, mijjen Aehtjie, datnem gijhtebe.

Dov aajnege Baerniem, Jeesus Kristusem, mijjese raajeme

guktie fïere guhte gie altasasse jaahka,

ij galkh smualkedh, mohte ihkuve jieledem åadtjodh.

Jeesus Kristuse, datnem gijhtebe.

Datne mijjen sådtojde dov aejlies åedtjine guadteme

jïh mijjen skåltojde dov vïrrine vaalteme.

Aejlies Voejkene, datnem gijhtebe.

Datne daam jaahkoem mijjen vaajmojde bïejeme:

Jeesus Kristuse lea mijjen aajne gorredimmie.

Jupmele, aarmodh mijjem guktie eensilaakan jïh stinkeslaakan jaehkebe

gaajhkh mijjen sådtoeh Jeesus Kristusen vaejvien

jïh jaememen gielhtie mijjeste luajhtasovveme.

Gaarkehth mijjem dov Aejlies Voejkeninie guktie fïerhten biejjien

sådtojde jïh gïehtjelimmide vuastalibie

jïh iktesth Jeesusinie aktine libie

goske altese uvte altese ååredæjjam vuejnebe.

Jeesus Kristusen nommine rohkelibie.

**A | Aamen.**

Åålmegen vaestiedimmie

1. **Åå | Åejvie, govlh mijjen rohkelassem.**

2. **Åå | Govlh mijjen rohkelassem, govlh mijjen rohkelassem. Baajh dov rïjhkem båetedh, baajh dov syjhtedem sjïdtedh. Jupmele, govlh mijjen rohkelassem.**

3. **Åå | Åejvie, govlh mijjen rohkelassem.**

4. **Åå | Åejvie, mijjen Jupmele, goltelh gosse rohkelibie.**

5. **Åå | Govlh mijjen rohkelassem, govlh mijjen rohkelassem. Baajh dov rïjhkem båetedh, baajh dov syjhtedem sjïdtedh. Jupmele, govlh mijjen rohkelassem. (Aamen.)**

6.

**Åå | Govlh mijjen rohkelassem, govlh mijjen rohkelassem. Jupmele, govlh mijjen rohkelassem. (Aamen.)**

7.

**Åå |:/: Jupmele, sjugnedh mijjese jaahkoem, håhkoem jïh ïedtjem. Åejvie, govlh mijjen rohkelassem. :/:**

8.

**Åå | Govlh mijjen rohkelassem. Govlh mijjen rohkelassem. Govlh mijjen rohkelassem. (Aamen.)**

9.

**Åå | Datne leah mijjen håhkoe. Datne mijjen håhkoe.**

10.

**Åå | Vaajt Jupmele, dov syjhtede, dov syjhtede mijjine sjædta.**

11.

**Åå | Jupmele, govlh mijjen rohkelassem. Jupmele, govlh mijjen rohkelassem. Jupmele, govlh mijjen rohkelassem (Aamen. Aamen. Aamen.)**